Zlatobyľ (Solidago)

Zlatobyľ () je rod rastlín ktorý zastupuje trváce byliny z čeľade astrovité (Asteraceae). Taxonomicky je tento rod radený do tribusu Astereae v podčeľadi astrovaté (Asteroideae). Rod je rozšírený kozmopolitne.

 Taxonomická poznámka 
Z rodu Solidago  bol primárne na základe morfologických odlišností a molekulárnych analýz vyčlenený rod Euthamia .

V zmysle zásad pre tvorbu a revíziu slovenského menoslovia siníc, rias, húb a rastlín, je slovenské rodové meno zlatobyľ zachované pre oba vyčlenené rody.

 Opis 
Rod zlatobyľ zastupuje trváce byliny. Byľ je priama, tuhá, na báze drevnatejúca, jednoduchá, zriedkavo rozkonárená, v dolnej časti holá, v hornej chlpatá až lysavejúca, vysoká 10 až 250 cm.

Prízemné listy sú niekedy v ružici. Byľové listy sú striedavé, dolné byľové listy sú stopkaté až sediace, stredné a horné listy sú sediace, čepeľ je celistvá, úzko kopijovitá až podlhovasto vajcovitá, na okraji zvyčajne riedko pílkovitá a drsno štetinatá, na vrchole končistá, 10 až 15 krát dlhšia ako široká, žilnatina je perovitá.

Úbory sú lúčovité, väčšinou početné, s priemerom 2 až 20 mm, usporiadané sú v jednoduchom strapci alebo v zloženom strapcovitom alebo metlinovitom súkvetí. Zákrov je valcovitý až úzko zvončekovitý, viacradový. Zákrovné listene sa škridlicovito prekrývajú, sú úzko kopijovité až čiarkovité, na okraji blanité, vonkajšie zákrovné listene sú väčšinou výrazne menšie ako vnútorné zákrovné listene. Lôžko úboru je ploché alebo mierne vypuklé. Lúčovité kvety sú piestikovité, v počte 5 až 17, zlatožlté, lúče sú na vrchole s krátkymi zubmi. Rúrkovité kvety sú obojpohlavné, v počte 2 až 40, zlatožlté, s päťzubým korunným lemom. Tyčiniek je päť, peľnice sú bez príveskov, spojené v peľnicovú rúrku. Blizna je dvojramenná, na konci s kopijovitými príveskami.

Plodmi sú obrátene vajcovité nažky, dlhé do 5 mm, chlpaté, s chocholcom. Chocholec je chlpový, jedno alebo dvojradový, lúče sú rovnako dlhé, krátko pernaté.

 Rozšírenie 
Rod zlatobyľ zahŕňa okolo 130 druhov s celosvetovým rozšírením. Za centrum diverzity je považovaná Severná Amerika. V Európe sa vo voľnej prírode ako pôvodná vyskytuje zlatobyľ obyčajná (Solidago virgaurea) a invázne druhy zlatobyľ najvyššia (Solidago altissima), zlatobyľ kanadská (Solidago canadensis) a zlatobyľ obrovská (Solidago gigantea).

 Druhy a poddruhy vyskytujúce sa na Slovensku 
V prirodzenom prostredí z rodu zlatobyľ na Slovensku rastú tieto druhy:
 zlatobyľ najvyššia Solidago altissima
 zlatobyľ kanadská Solidago canadensis
 zlatobyľ obrovská Solidago gigantea
 zlatobyľ obyčajná Solidago virgaurea

 Zoznam druhov 
V rámci rodu eviduje databáza semenných rastlín POWO tieto súčasné druhy a krížence:

 Referencie 

 Iné projekty 

Kategória:Flóra na Slovensku
Kategória:Astrovité
Kategória:Astrovaté

Kategória:Nepôvodné druhy
Kategória:Rastliny so žltými kvetmi